Zbog krađe samo jedne novčanice od deset kuna iz škrabice za milodar u crkvi Majke Božje Lurdske u Zvonimirovoj ulici u rujnu prošle godine, protiv beskućnika Nikola B. (77) pokrenut je postupak na zagrebačkom Općinskom kaznenom sudu, a prijeti mu zatvorska kazna od čak osam godina zatvora!

Zanimljivo je da se u slučajevima krađe postupak i ne pokreće ako je šteta manja od 2000 kuna, no ako je krađa počinjena u crkvi ili nekoj drugoj vjerskoj ustanovi, policija podnosi kaznenu prijavu. Usto, ako je novac ukraden u crkvi, lopov će odgovarati za teži oblik tog kaznenog djela, odnosno za tešku krađu za koju je predviđena kazna od jedne do čak osam godina zatvora.

Ovog je beskućnika u krađi zatekao svećenik koji je pozvao policiju. Nikola B. sve je odmah priznao rekavši da povremeno krade kako bi si pribavio nešto novca. Neslužbeno doznajemo da je više puta uhvaćen kako krade milodare, a za tu svrhu imao je posebna improvizirana pomagala. Naime, na metalni metar na razvlačenje zalijepio je samoljepljivu traku i takav alat je umetao u škrabice. Koristio je i alat napravljen od kartona i igraćih karata koji je također bio oblijepljen samoljepljivim trakama, a s takvim pomagalom zatečen je u crkvi Majke Božje Lurdske. U crkvi su nam objasnili kako su se samo htjeli zaštititi jer je Nikola B. gotovo svaki dan iz crkve krao novac.

– U više su ga navrata službenici upozoravali, no uopće nije reagirao na njihova upozorenja. Više nismo znali što da učinimo pa smo zvali policiju. Ako je bio gladan, mogli smo ga nahraniti. Svaki dan dijelimo hranu, no on to nikada nije tražio. Nije nam bila namjera da čovjek završi u zatvoru, samo smo htjeli da prestane krasti u crkvi – poručuju iz crkve Majke Božje Lurdske.

>> Pula: Priveden mladić koji je krao i u crkvi

>> Osuđen svećenik koji je godinama krao i vodio dvostruki život